Die voordele van spansport vir kinders - Jou Gesin | Solidariteit WêreldJou Gesin | Solidariteit Wêreld
Tuis › Artikels › Die voordele van spansport vir kinders
Die voordele van spansport vir kinders
Spansport doen meer as om kinders fiks te hou. Deur gesonde gewoontes by kinders te kweek en te verseker dat hulle besig en aktief bly, is spansport ook goed vir die fisieke, geestelike en emosionele welstand van die deelnemers. Daarbenewens het dit ook sosiale voordele.
Hier is 'n paar redes waarom ouers gerus hul kinders kan aanmoedig om aan 'n spansport deel te neem.
Geen plek vir 'ek': Sportmanskap en samewerking is belangriker as 'ek'. Kinders leer om saam te werk om 'n gemeenskaplike doelwit te bereik – dis 'n noodsaaklike aspek van spansport, maar ook 'n belangrike lewensvaardigheid. Daarbenewens leer hulle om verantwoordelik en betroubaar te wees – deur net weg te bly van 'n belangrike oefening of wedstryd, of nie jou kant te bring nie, laat jy 'n hele paar ander mense in die steek. Binne spanverband word vriendskappe gesmee en kinders ontwikkel empatie en 'n sin vir kameraderie en gemeensaamheid met spanmaats.
Leierskapsvaardighede: Hoewel spansport altyd 'n spanpoging is, leer kinders tog omtrent leierskapsvaardighede, want leierskap gaan nie altyd oor wie die beste is of wie 'n leiersposisie beklee nie. Dit gaan ook daaroor dat jy verantwoordelikheid en verantwoording aanvaar vir jou rol en optrede in die span en om 'n rolmodel vir sportmanskap te wees.
Selfvertroue: Wanneer kinders besef dat harde werk vrugte afwerp, sal hulle selfvertroue 'n hupstoot kry en sal hulle nog harder werk om doelwitte te bereik. Spansport bied genoeg geleenthede vir kinders om hul vaardighede en talente ten toon te stel en om die resultate van hul harde werk te kan beleef. Hulle voel ook trots op hul span se prestasies en dit versterk hul positiewe uitkyk op die lewe.
Sosialisering en kommunikasievaardighede: Vanweë die sosiale aard van spansport leer kinders ook om hulself in alle sosiale situasies te handhaaf. Dit help hulle om ook op ander gebiede sterker verhoudings te kweek en te koester. Spansport plaas kinders in verskeie sosiale situasies waar hulle gedwing word om hulself uit te druk, gevolglik word hul kommunikasievaardighede voortdurend geslyp. En omdat spansport hul selfvertroue verbeter, kommunikeer hulle ook met meer selfvertroue.
Respek: Kinders leer om almal – die afrigter, spanmaats en die opponente – op en van veld of baan af, te respekteer. Daarbenewens leer hulle ook respek vir die reëls van die spesifieke sport en die gevolge as hulle nie die reëls nakom nie.
Tydsbestuur: Kinders leer om hul tyd so te bestuur dat hulle 'n gesonde balans tussen hul sport, skoolwerk en gesinstyd handhaaf en ook genoeg tyd inruim om te rus.
Verbeter akademiese prestasie: Navorsing toon dat kinders wat fisiek aktief is, akademies beter presteer. Deur hul deelname aan spansport leer hulle belangrike vaardighede soos probleemoplossing, toewyding en om jouself tot iets te verbind. Hulle leer ook dat harde werk vrugte afwerp. Hierdie vaardighede syfer ook deur na die klaskamer. Vir kinders wat op akademiese gebied sukkel, kan 'n paar ure op die sportveld hul selfbeeld daardie hupstoot gee wat hul nodig het om weer positief oor hul skoolwerk te voel.
Verlig spanning en frustrasie: Spansport help om spanning te verlig en van opgekropte frustrasie ontslae te raak. Daar moet natuurlik teen gewaak word dat die frustrasie nie deur aggressie tot uiting kom nie, maar dat die energie van die frustrasie net deur die sportbeoefening self gekanaliseer word. Kinders kan ook met hul afrigters en spanmaats wat hulle vertrou, gesels oor spanning wat hulle deur die dag by die skool ervaar het en sodoende spanning ontlaai.
Om te wen is nie alles nie: Die lewe is nie altyd regverdig nie, en so ook nie die skeidsregter se beslissing nie. Spansport plaas die kwessie van wen en verloor in perspektief. Kinders leer dat 'n mens nie altyd kan wen nie, maar deur teleurstellings te verwerk en positief daarop te reageer, groei hulle geestelik en emosioneel. Hulle leer om harder te werk, te volhard en ook om geduldig te wees. Die heel belangrikste is om elke oefening, spanbyeenkoms of wedstryd as 'n leergeleentheid te beskou en terselfdertyd hul gunstelingsport te geniet.